Document ID: 32007R0740

KOMISIJAS REGULA (EK) Nr. 740/2007
(2007. gada 28. jūnijs),
ar kuru groza Regulu (EK) Nr. 1994/2006, ar ko 2007. gadam atklāj aitu, kazu un aitas un kazas gaļas Kopienas tarifu kvotas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. decembra Regulu (EK) Nr. 2529/2001 par aitu un kazu gaļas tirgus kopīgo organizāciju (1), un jo īpaši tās 16. panta 1. punktu,
tā kā:
(1)
Komisijas Regulā (EK) Nr. 1994/2006 (2) paredzēts atvērt Kopienas tarifu kvotas aitām, kazām, aitas gaļai un kazas gaļai laikposmam no 2007. gada 1. janvāra līdz 31. decembrim.
(2)
Nolīgumā, kas vēstuļu apmaiņas veidā noslēgts starp Eiropas Kopienu un Islandes Republiku par tādām lauksaimniecības produktu tirdzniecības papildu preferencēm, kas piešķiramas, pamatojoties uz Eiropas Ekonomikas zonas līguma 19. pantu (3), un kas apstiprināts ar Padomes Lēmumu 2007/138/EK (4), paredzēts papildus piešķirt gada tarifu kvotas 500 tonnu apmērā (kautsvars) Islandes izcelsmes svaigai, dzesinātai, saldētai vai kūpinātai aitas gaļai. Tomēr daudzums 2007. gadam jāpielāgo atbilstoši tam, ka nolīgumu piemēro no 2007. gada 1. marta.
(3)
Nolīgumā norādīts, ka tarifu kvotas jāatver no 1. jūlija, par pamatu ņemot 2007. gada deviņus mēnešus. Tāpēc šī regula jāpiemēro no 2007. gada 1. jūlija.
(4)
Tādēļ attiecīgi jāgroza Regula (EK) Nr. 1994/2006.
(5)
Šajā regulā paredzētie pasākumi ir saskaņā ar Aitas un kazas gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1994/2006 pielikumu aizstāj ar šīs regulas pielikuma tekstu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 28. jūnijā

Labels: 3
17
6